Boere staal hulle vir staking | Rapport
Boere staal hulle vir staking
KAAPSTAD. – Die Wes-Kaap staal hom vir ’n hernude landboustaking oor plaaswerkerlone.Dié dreigende staking kan plase weer verlam midde-in een van die besigste tye vir die vrugtebedryf.Die aanvanklike staking verlede jaar het tot miljoene rande se skade en selfs lewensverlies gelei.Vakbondverteenwoordigers het gesê egter as boere nie voor môre ’n behoorlike loonaanbod maak nie, sal die staking onbepaald hervat word.Landbou-organisasies het gesê hulle sal nie toegee aan eise of dreigemente van werknemers of vakbondorganisasies nie.Dr. Theo de Jager, visepresident van AgriSA, het gesê dié organisasie se lede voel daar moet gehou word by die amptelike prosedures waarvolgens lone vasgestel word. “Ons kan nie buite dié prosesse gaan nie. As ons dit doen, sit ons elke jaar met soortgelyke staking­aksies.”Plaaswerkers se daglone is reeds deur die minister van arbeid tot einde Maart vanjaar op R69,42 per dag vasgestel. Vakbonde sê werkers soek egter ’n minimum dagloon van R150.Die departement van arbeid en ander rolspelers is tans besig met ’n sektorale vasstellingsproses wat ’n nuwe minimum loon vir die landboubedryf vasstel.Enige nuwe loon sal egter waarskynlik eers op 1 April in werking kan tree. Vakbonde en plaaswerkerorganisasies eis egter dat ’n hoër minimum loon dadelik van krag moet wees.Tony Ehrenreich, Wes-Kaapse sekretaris van Cosatu, het gesê die sektorale vasstellingsproses sal net help om lone vir die nuwe jaar (van April) vas te stel.“Maar niks verhoed werkers om nou vir beter lone te onderhandel nie. Enigiemand kan onderhandel. Die boere maak nou baie geld, maar die werkers moet met die minimum klaarkom.”Cosatu het gister met die departement van arbeid vergader.Musa Zondi, woordvoerder vir die minister van arbeid, het gesê ’n oplossing moet deur onderhandelings gevind word. Hy het gesê die departement meen die onderhandelingsproses buite die sektorale vasstellingsproses is in orde.“Die landboubedryf is nie soos ander bedrywe nie. Net sowat 6% van werkers behoort aan vakbonde, dus is dit moeilik om te bepaal wat werkers se behoeftes is.”De Jager het gesê Agri SA se lede het aangedui hulle is bereid om “die hou nou op die neus te vat”.“Die boere besef te goed as die amptelike prosesse nou ondermyn word, kan dié soort stakings dikwels onbeheerd uitbreek, soos ’n mens nou sien in ander sektore soos die mynbousektor. Die streep moet egter nou in die sand getrek word.”- Die Burger